8.

Umeću se sljedeći članci: „Članak 10.b Najveće dopuštene mase vozila s pogonom na alternativna goriva utvrđene su u točkama 2.3.1. i 2.3.2. Priloga I. Vozila s pogonom na alternativna goriva su također u skladu s ograničenjima najveće dopuštene mase osovine utvrđenima u točki 3. Priloga I Dodatna masa koju zahtijevaju vozila s pogonom na alternativna goriva određuje se na temelju dokumentacije koju pruža proizvođač kada je predmetno vozilo homologizirano. Dodatna masa navodi se u službenom dokazu koji je potreban prema članku 6. Komisija je ovlaštena donositi delegirane akte u skladu s člankom 10.h te ažurirati, za potrebe ove Direktive, popis alternativnih goriva iz članka 2. koja zahtijevaju dodatnu masu. Posebno je važno da Komisija prije donošenja navedenih delegiranih akata postupa u skladu sa svojom uobičajenom praksom i da provede savjetovanja sa stručnjacima, uključujući i ona sa stručnjacima država članica. Članak 10.c Najveća duljina utvrđena u točki 1.1. Priloga I., podložno, kada je to primjenjivo, članku 9.a stavku 1., i najveća udaljenost utvrđena u točki 1.6. Priloga I., smiju se premašiti za 15 cm kada se radio o vozilima ili skupovima vozila kojima se prevoze kontejneri duljine od 45 stopa ili izmjenjivi sanduci duljine od 45 stopa, prazni ili s teretom, ako je cestovni prijevoz kontejnera ili izmjenjivog sanduka dio operacije intermodalnog prijevoza. Članak 10.d 1. Do… (14) države članice poduzimaju specifične mjere radi identificiranja vozila ili skupova vozila u prometu koji vjerojatno premašuju najveću dopuštenu masu te bi ih stoga trebalo podvrgnuti provjeri od strane njihovih nadležnih tijela kako bi se osigurala usklađenost sa zahtjevima ove Direktive. Navedene se mjere mogu poduzeti uz pomoć automatiziranih sustava uspostavljenih na cestovnoj infrastrukturi ili pomoću opreme u vozilu namijenjene mjerenju mase koja je ugrađena u vozila u skladu sa stavkom 4. Država članica ne zahtijeva ugradnju opreme u vozilu namijenjene mjerenju mase u vozila ili skupove vozila koji su registrirani u drugoj državi članici. Ne dovodeći u pitanje pravo Unije i nacionalno pravo, kada se za utvrđivanje kršenja ove Direktive i određivanje sankcija upotrebljavaju automatski sustavi, takvi automatski sustavi moraju biti odobreni. Ako se automatski sustavi upotrebljavaju samo u svrhu identifikacije, odobravanje nije potrebno. 2. Svaka država članica svake kalendarske godine provodi primjeren broj provjera mase vozila ili skupova vozila u prometu koji je razmjeran ukupnom broju vozila koja se svake godine pregledavaju na njezinom državnom području. 3. Države članice osiguravaju, u skladu s člankom 18. Uredbe (EZ) br. 1071/2009 Europskog parlamenta i Vijeća (15), da njihova nadležna tijela razmjenjuju informacije o kršenjima i sankcijama koje se odnose na ovaj članak. 4. Komisija, putem provedbenih akata, donosi detaljne tehničke specifikacije kako bi se osiguralo da je oprema u vozilu namijenjena mjerenju mase iz stavka 1. točna i pouzdana te u potpunosti interoperabilna i kompatibilna sa svim vrstama vozila. Kako bi se osigurala interoperabilnost, detaljnim tehničkim specifikacijama posebno se omogućava slanje podataka o masi nadležnim tijelima, u bilo kojem trenutku i to iz vozila koje je u pokretu. To se slanje obavlja putem sučelja utvrđenog normama CEN DSRC EN 12253, EN 12795, EN 12834, EN 13372 i ISO 14906 koje se nadopunjuje dodatnom normom kojom se osigurava da nadležna tijela država članica mogu na isti način komunicirati i razmjenjivati informacije s vozilima i skupovima vozila registriranima u bilo kojoj državi članici koji koriste opremu u vozilu namijenjenu mjerenju mase. Provedbeni akti iz ovog stavka donose se do… (16) u skladu s postupkom ispitivanja iz članka 10.i stavka 2. Članak 10.e Države članice utvrđuju pravila o sankcijama primjenjivima u slučaju kršenja ove Direktive te poduzimaju sve potrebne mjere kako bi se osigurala njihova provedba. Navedene su sankcije djelotvorne, nediskriminirajuće, proporcionalne i odvraćajuće. Države članice obavješćuju Komisiju o tim pravilima. Članak 10.f 1. Za prijevoz kontejnera i izmjenjivih sanduka, države članice utvrđuju pravila kojima se zahtijeva da: (a) otpremnik prijevozniku, kojemu povjerava prijevoz kontejnera ili izmjenjivog sanduka, preda izjavu u kojoj se navodi masa kontejnera ili izmjenjivog sanduka koji se prevozi; i (b) prijevoznik osigura uvid u svu odgovarajuću dokumentaciju koju je otpremnik pružio. 2. Države članice propisuju pravila o odgovornosti i otpremnika i prijevoznika, prema potrebi, u slučajevima kada informacije iz stavka 1. nedostaju ili su netočne te je vozilo ili skup vozila pretovareno. Članak 10.g Svake dvije godine, a najkasnije do 30. rujna godine koja slijedi nakon kraja predmetnog dvogodišnjeg razdoblja, države članice šalju Komisiji potrebne informacije o: (a) broju provjera provedenih tijekom prethodne dvije kalendarske godine; i (b) broju otkrivenih pretovarenih vozila ili skupova vozila. Navedene informacije mogu biti dijelom informacija podnesenih u skladu s člankom 17. Uredbe (EZ) br. 561/2006 Europskog parlamenta i Vijeća (17). Komisija izrađuje analizu informacija primljenih na temelju ovog članka i uključuje takvu analizu u izvješće koje treba dostaviti Europskom parlamentu i Vijeću na temelju Uredbe (EZ) br. 561/2006. Članak 10.h 1. Ovlast za donošenje delegiranih akata dodjeljuje se Komisiji podložno uvjetima utvrđenima u ovom članku. 2. Ovlast za donošenje delegiranih akata iz članaka 10.b dodjeljuje se Komisiji na razdoblje od pet godina počevši od… (18). Komisija izrađuje izvješće o delegiranju ovlasti najkasnije devet mjeseci prije kraja razdoblja od pet godina. Delegiranje ovlasti automatski se produljuje za razdoblja jednakog trajanja, osim ako se Europski parlament ili Vijeće tom produljenju usprotive najkasnije tri mjeseca prije kraja svakog razdoblja. 3. Europski parlament ili Vijeće u svakom trenutku mogu opozvati delegiranje ovlasti iz članka 10.b. Odlukom o opozivu prekida se delegiranje ovlasti koje je u njoj navedeno. Opoziv proizvodi učinke dan nakon objave spomenute odluke u Službenom listu Europske unije ili na kasniji dan naveden u spomenutoj odluci. On ne utječe na valjanost delegiranih akata koji su već na snazi. 4. Čim donese delegirani akt, Komisija ga istodobno priopćuje Europskom parlamentu i Vijeću. 5. Delegirani akt, donesen na temelju članka 10.b, stupa na snagu samo ako Europski parlament ili Vijeće u roku od dva mjeseca od priopćenja tog akta Europskom parlamentu i Vijeću na njega ne ulože prigovor ili ako su prije isteka tog roka, Europski parlament i Vijeće obavijestili Komisiju da neće uložiti prigovor. Taj se rok produljuje za dva mjeseca na inicijativu Europskog parlamenta ili Vijeća. Članak 10.i 1. Komisiji pomaže Odbor za cestovni prijevoz iz članka 42. Uredbe (EU) br. 165/2014 Europskog parlamenta i Vijeća (19). Navedeni odbor je odbor u smislu Uredbe (EU) br. 182/2011. 2. Prilikom upućivanja na ovaj stavak primjenjuje se članak 5. Uredbe (EU) br. 182/2011. 3. Ako odbor ne da nikakvo mišljenje, Komisija ne donosi nacrt provedbenog akta i primjenjuje se članak 5. stavak 4. treći podstavak Uredbe (EU) br. 182/2011.